Imtella' Ġunju 14, 2020 - Aġġornata 14 Ta' Ġunju, 2020 8:06pm Fi stqarrija, il-Fondazzjoni Daphne Caruana Galizia qalet li hemm bżonn investigazzjoni min-naħa tal-Europol wara r-raid li seħħ fil-bank ABLV fil-Latvja. Il-Fondazzjoni, f'rapport ta' 31 paġna, allegat li fil-kumpanija sigrieta 17 Black kienu daħlu xi flus propju minn dan il-bank ABLV. Ir-raid seħħ ilbieraħ, fejn mat-300 pulizija daħlu fil-bank dan wara r-rapport li tressaq mill-Fondazzjoni. Ir-rapport, qalet il-Fondazzjoni, tefa' fid-dawl ir-rabta bejn il-bank u l-kumpanija sigrieta 17 Black, liema kumpanija l-ġurnalista kienet kixfet li hija ta' Yorgen Fenech u li kellha wkoll rabtiet ma' Konrad Mizzi u Keith Schembri. Għaldaqstant, il-Fondazzjoni qed titlob lil Europol u l-awtoritajiet Latvijani biex jippreżervaw l-evidenza kollha tal-bank filwaqt li jaħtru tim għall-investigazzjoni biex dawk kollha involuti jitressqu l-Qorti.